ΚΟΙΝΩΝΙΑ

Ξεχώρισαν επίσης το ρολόι του Δ. Σολωμού που πωλήθηκε για 26.910 ευρώ και έργα του Τσαρούχη.

Για 73.392 ευρώ πωλήθηκε στη δημοπρασία του Οίκου Βέργος η ταμπακέρα του Ιωάννη Καποδίστρια, που είχε εκτιμώμενη τιμή εκκίνησης τα 30.000-40.000 ευρώ.

Η ταμπακιέρα με παράσταση του αναγεννώμενου Φοίνικα, κατασκευάστηκε το 1826 από τον διάσημο κοσμηματοποιό της Γενεύης και μεγάλο φιλέλληνα J. F. Bautte, με την καθοδήγηση του Ιωάννη Καποδίστρια.

Στο Δεύτερο μέρος της δημοπρασίας Νεοελληνική Ζωγραφική, Φιλελληνικά και Ιστορικά Αντικείμενα ξεχώρισαν επίσης το ρολόι του Δ. Σολωμού (26.910 ευρώ) και τα φιλοτεχνημένα από τον Δ. Τσόκο πορτραίτα του Αλ. Μαυροκορδάτου (29.357 ευρώ) και του Σπ. Παπαλεξόπουλου (36.696 ευρώ).

Στο πρώτο μέρος της δημοπρασίας (Νεοελληνική Ζωγραφική) μεγάλος ανταγωνισμός υπήρξε για τα έργα του Γ. Τσαρούχη, Σπουδή για το μήνα Μάιο (57.834 ευρώ) και Τέχνη - Έρως (12.209 ευρώ), τα γλυπτά του Γ. Χαλεπά, Ορνιθοκλέπτης 20.794 ευρώ) και Κονιάκ (20.794 ευρώ) όπως και για τη Θαλασσογραφία του Ι. Αλταμούρα (9.786 ευρώ).

Όπως αναφέρεται σε ανακοίνωση του Οίκου, ο συνολικός τζίρος των 1.110.971 ευρώ σε συνδυασμό με το ζωηρό ενδιαφέρον για τα περισσότερα έργα (ποσοστό πώλησης 78%) και την εμφάνιση πολλών νέων αγοραστών δίνουν ελπιδοφόρα μηνύματα για την πορεία της αγοράς τέχνης στη χώρα μας.